AARHUS: Adm. direktør Jesper Sandahl fra rederiet Eimskip frygter for trafikforholdene samt sikkerheden på Syd- og Østhavnen, når Molslinjen om halvandet år indvier deres nye færgeterminal og dermed årligt sender 1,3 millioner biler ind gennem det i forvejen tæt trafikerede havneområde med dagligt op til 1.500 tunge lastbiler.

- Det kan ikke passe, at adgangen til landets største erhvervshavn skal foregå gennem et musehul, siger Jesper Sandahl med henvisning til tunnelen fra havnen og op til Marselis Boulevard.

- Havnen og kommunen må fremskynde helt nødvendige beslutninger til fordel for erhvervsvirksomhederne, havnen og byen. Samtidig må vi kræve en afklaring på problematikken omkring Marselis Boulevard. Jeg kan forstå, at vi i flere år skal leve med, at trafikken på den i forvejen stærkt belastede Boulevard bliver ensporet, når arbejdet med den længe ventede tunnel kommer i gang. Det sker samtidig med, at vi må forvente endog kraftig øgede trafikmængder i forhold til i dag for såvel privat- som erhvervskøretøjer, påpeger Jesper Sandahl.

- Som erhvervsmand må jeg på det kraftigste opfordre til, at den nuværende planlagte sænketunnel revurderes i forhold til en boret tunnel. Ikke blot ud fra fakta om 50 procent reduktion af den nuværende kapacitet på Marselis Boulevard i anlægsperioden på fire-fem år, men i høj grad også ud fra en samfundsøkonomisk vinkel. Projektet vil ikke kunne anlægges uden at genere den nuværende daglige trafikafvikling, og alene ud fra en sikkerhedsmæssig vurdering bør det få alarmklokkerne til at ringe hos de ansvarlige beslutningstagere, for trafikken skal, uanset om den er privat eller erhvervsmæssig, frem til målet, og der vil uden tvivl blive udvist stor kreativitet via områdets villaveje og ikke mindst Harald Jensens Plads, advarer direktøren for Eimskip.

- Det er efter min mening er kun et spørgsmål om tid, før vi ser de første katastrofer med uheld og dødsfald, så alene på den baggrund vil jeg anmode havn og kommune om at tage ansvar og revurdere situationen, lyder opfordringen fra Jesper Sandahl, og han tilføjer:

- I det lange perspektiv vil en boret tunnel fra området omkring krydset Åhavevej/Skanderborgvej direkte ned på Aarhus Havn sikre en optimeret trafikafvikling for såvel private, primært til Molslinjen, som erhverv, samtidig med at Marselis Boulevard i sin nuværende udformning kan afvikle trafikken til og fra centrum og lokalområdet uden gener for områdets beboere.